Algemesí invertix 338.000 euros en la millora de séquies i camins rurals
28 de agost de 2024

L'Ajuntament d'Algemesí ha rebut una ajuda de 246.061 euros dins del Pla Especial d'Ocupació en Zones Rurals Deprimides del Ministeri de Treball i Economia Social, amb la finalitat de paliar la desocupació agrària durant els mesos d'estiu, el que ha permés contractar quaranta sis peons i dos oficials per a millorar les zones rurals del terme municipal. Per la seua part, el consistori algemesinenc ha destinat 92.515 euros addicionals, dedicats principalment a la compra del material d'obra, el que comporta una inversió total de 338.000 euros en el sector agrari de la ciutat.

Les obres a les que han anat destinades estes quantitats són, per una banda, a l'ampliació i contenció del camí Cuixeres, per tal d'evitar la disgregació de l'asfalt i aportar major seguretat al pas de maquinària agrícola en els dos sentits.

Per altra banda, s'ha executat la canalització d'obra d'un tram de l'escorredor del Carrascalet al seu pas pel camí Reial, el que permetrà afavorir l'evaquació d'aigües en cas de pluges torrencials i minimitzar l'acumulació d'aigua sobre la carretera d'eixida cap a l'autopista des de l'ermita.

Tant l'alcalde com el regidor d'Agricultura han lamentat que, després d'anys d'increments, enguany l'ajuda rebuda per part de l'Estat s'haja reduït en 15.600 euros respecte a l'any anterior, el que "limita les possibilitats de millora del sector agrari d'Algemesí".

Ajudes al sector agrari

A més, en el passat plenari es va aprovar una modificació de crèdit per tal d'incrementar la partida d'ajudes agrícoles de 40.000 a 95.000 euros. Estes ajudes estan destinades als tractaments de l'estimulació de la floració, la prevenció de la negreta, la malla per a la recollida de la fulla del caqui i la renovació de plantons.

També enguany, amb l'emissió dels rebuts de 2024, es farà ja efectiva la primera rebaixa de l'IBI rústic de la legislatura.